**OBRAZLOŽENJE**

**prijedloga Odluke o sufinanciranju troškova medicinski pomognute oplodnje**

**PRAVNA OSNOVA ZA DONOŠENJE ODLUKE**

Pravna osnova za donošenje ove Odluke predstavlja Statut Općine Matulji kojim je u članku 32. propisano da Općinsko vijeće donosi odluke i druge opće i pojedinačne akte koji su mu stavljeni u djelokrug zakonom i podzakonskim aktima.

**OBRAZLOŽENJE PRIJEDLOGA ODLUKE**

Medicinski pomognuta oplodnja u Republici Hrvatskoj uređena je Zakonom o medicinski pomognutoj oplodnji (“Narodne novine” broj 86/12) (u daljnjem tekstu: Zakon). Ovim Zakonom uređeni su uvjeti za ostvarivanje prava na medicinski pomognutu oplodnju te prava, obveze i odgovornost svih sudionika postupaka medicinski pomognute oplodnje.

Liječenje neplodnosti postupkom medicinski pomognute oplodnje na teret Hrvatskog zavoda za zdravstveno (u daljnjem tekstu: HZZO) osiguranje može ostvariti korisnik, u pravilu do navršene 42. godine života. Dio korisnika ne uspije s navedenim tretmanima i do navedene dobi realizirati trudnoću te ukoliko žele i dalje nastaviti s postupkom medicinski pomognute oplodnje, isto moraju plaćati.

Pravo na sufinanciranje troškova medicinski pomognute oplodnje odobrit će se podnositeljima zahtjeva koji su iscrpili sve mogućnosti koje su, sukladno Zakonu ostvarive na teret HZZO, kao i podnositeljima zahtjeva čiji postupak medicinski pomognute oplodnje nije moguće financirati na teret HZZO. Pravo je moguće ostvariti za dva pokušaja započeta u istoj kalendarskoj godini.

U članku 1. određuje se što se uređuje Odlukom. Člankom 2. propisuje se tko ima pravo na pomoć, maksimalan iznos pomoći te za koje se troškove pomoć može ostvariti. Člankom 3. utvrđuju se uvjeti za ostvarivanje prava na sufinanciranje troškova medicinski pomognute oplodnje. Člankom 4. određuje se raspisivanje javnog poziva za svaku kalendarsku godinu. Člankom 5. određuje se tko provodi obradu zahtjeva i donošenje rješenja. Člankom 6. uređuje se stupanje na snagu Odluke.

**FINACIJSKI UČINAK**

Zbog velikih troškova postupka, predlaže se da naknada po korisniku iznosi 2.000 eura po postupku medicinski pomognute oplodnje maksimalno dva puta godišnje. S obzirom da se radi o novom obliku pomoći stanovnicima općine Matulji nemoguće je utvrditi točan iznos potrebnih sredstava.

**STUPANJE NA SNAGU**

Predlaže se da ova Odluka stupi na snagu osmog dana od dana objave u „Službenim novinama Općine Matulji“.

**SAVJETOVANJE S JAVNOŠĆU**

O ovom Prijedlogu Odluke provesti će se savjetovanje sa zainteresiranom javnošću u trajanju od 30 dana, a izvješće o provedenom savjetovanju sa zainteresiranom javnošću, zajedno s konačnim prijedlogom Odluke, dostavit će se Općinskom vijeću te objaviti na mrežnoj stranici Općine Matulji.

Na temelju članka 32. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/14, 29/14, 4/15 – pročišćeni tekst, 39/15, 7/18, 6/21, 23/21 i 36/23), Općinsko vijeće Općine Matulji na sjednici održanoj dana \_\_\_\_\_\_\_\_\_\_\_\_\_\_\_2025. godine, donijelo je

**ODLUKU**

**o sufinanciranju troškova medicinski pomognute oplodnje**

Članak 1.

(1) Ovom se Odlukom o sufinanciranju troškova postupka medicinski pomognute oplodnje (u daljnjem tekstu: Odluka) utvrđuju uvjeti, visina i način sufinanciranja troškova postupka medicinski pomognute oplodnje koje osigurava Općina Matulji (u daljnjem tekstu: Općina).

(2) Pod medicinski pomognutom oplodnjom u smislu ove Odluke, smatraju se postupci medicinski pomognute oplodnje utvrđeni Zakonom o medicinski pomognutoj oplodnji („Narodne novine“ broj 86/12).

(3) Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

Članak 2.

(1) Općina Matulji sufinancirat će troškove medicinski pomognute oplodnje koji nisu pokriveni od strane Hrvatskog zavoda za zdravstveno osiguranje (u daljnjem tekstu: HZZO).

(2) Pravo na sufinanciranje troškova medicinski pomognute oplodnje iz stavka 1. ovog članka ostvaruje osoba koja provodi postupak medicinski pomognute oplodnje u ovlaštenoj zdravstvenoj ustanovi u Republici Hrvatskoj ili inozemstvu, a koja ima prebivalište na području Općine Matulji u trajanju od najmanje godinu dana u kontinuitetu prije dana podnošenja zahtjeva te je iscrpila sve mogućnosti koje su, sukladno zakonu kojim je uređeno pitanje pomognute oplodnje, ostvarive na teret HZZO za medicinski pomognutu oplodnju.

(3) Troškovi medicinski pomognute oplodnje sufinancirat će se u iznosu do najviše 2.000,00 eura po postupku medicinski pomognute oplodnje, a obuhvaćaju:

* troškove postupka medicinski pomognute oplodnje sukladno cjeniku ovlaštene zdravstvene ustanove za provođenje postupaka medicinski pomognute oplodnje u Republici Hrvatskoj ili inozemstvu,
* troškove pregleda liječnika specijalista ginekologije vezanih uz postupak medicinski pomognute oplodnje,
* troškove propisanih lijekova vezane uz postupak medicinski pomognute oplodnje.

(4) Općina će korisniku sufinancirati troškove za najviše dva pokušaja medicinski pomognute oplodnje u kalendarskoj godini.

Članak 3.

(1) Pravo na sufinanciranje troškova postupka medicinski pomognute oplodnje moguće je ostvariti ispunjavanjem sljedećih uvjeta:

* da su podnositelj zahtjeva i njegov bračni ili izvanbračni drug državljani Republike Hrvatske,
* da podnositelj zahtjeva i njegov bračni ili izvanbračni drug imaju prebivalište na području općine Matulji u trajanju od najmanje godinu dana u kontinuitetu prije dana podnošenja zahtjeva,
* da je postupak medicinski pomognute oplodnje proveden u ovlaštenoj zdravstvenoj ustanovi u Republici Hrvatskoj ili inozemstvu.

(2) Uvjeti iz stavka 1. ovoga članka moraju biti ispunjeni kumulativno.

Članak 4.

(1) Pravo na sufinanciranje troškova medicinski pomognute oplodnje ostvaruje se prijavom na javni poziv koji svake godine raspisuje općinski načelnik početkom godine za tu kalendarsku godinu. Javni poziv za tekuću godinu bit će otvoren do 31. prosinca.

(2) Dokumentacija koju je potrebno priložiti te svi rokovi propisat će se u Javnom pozivu koji se objavljuje na mrežnim stranicama Općine Matulji.

Članak 5.

(1) Postupak obrade zahtjeva provodi Jedinstveni upravni odjel (u daljnjem tekstu: Odjel), na osnovi podataka koje je podnositelj zahtjeva iskazao u prijavi na javni poziv kao i na osnovu službenih evidencija drugih tijela za čije je korištenje Općina Matulji ovlaštena.

(2) O zahtjevu se odlučuje rješenjem u roku od 30 dana od dana podnošenja zahtjeva.

Članak 6.

Ova Odluka stupa na snagu osmog dana od objave u „Službenim novinama Općine Matulji“.

KLASA: 500-07/25-01/4

URBROJ: 2170-27-01/1-25-

OPĆINSKO VIJEĆE OPĆINE MATULJI

Predsjednica

Iva Letina